Benguela
Store norske leksikon,Geografi,Verdens geografi,Afrika,Angolas geografi
Benguela er en by i Angola, og er provinshovedstaden i den omkringliggende provinsen med samme navn. Byen ligger på kysten ved Atlanterhavet, om lag 540 km sør for hovedstaden Luanda. Ved folketellingen i 2014 var det 513 000 innbyggere i byen. Provinsen Benguela har et areal på 939 000 kvadratkilometer og hadde i 2014 to millioner innbyggere.
Benguela er et administrasjon- og handelssenter, har ett offentlig og flere private universitet og høyskoler, men industri er lite utbygd. Portugisisk er det dominerende språket i offentlig dagligtale, men en stor del av befolkningen har umbundu som morsmål.Klimaet er, som på det meste av Angolas kyststripe, svært tørt, foruten i regntiden. Jordbruk er derfor konsentrert rundt løpene til de mange elvene som renner ut rundt byen og i Benguela-provinsen, med vannføring fra det store Bié/Huambo-platået. De kuperte indre områdene av provinsen som strekker seg mot høylandet i provinsene Kwanza Sul og Huambo er derimot grønne og grøderike, selv få kilometer fra kysten.Fisket er forholdsvis rikt, der næring fra elvene blandes med kaldt vann fra Benguelastrømmen.Byen Benguela ble grunnlagt av portugisere i 1617 omkring fortet São Filipe, og ble en av basene for portugisisk ekspansjon i Afrika. I de neste 200 årene var Benguela et av sentrene for slavehandelen og utførsel av fanger til Amerika og Karibia. Les mer i Store norske leksikon Angolas historie Angolas geografi Angolas befolkning Benguelastrømmen